b'\n_START_ARTICLE_\nKr\xc5\xa1ko\n_START_SECTION_\nIme\n_START_PARAGRAPH_\nIme Kr\xc5\xa1ko izhaja iz imena reke Krke. Izvorno nem\xc5\xa1ko ime Gurckfeld to potrjuje. Gurck ali Gurk je ponem\xc4\x8dena beseda za Krko, kakor Krka (nem\xc5\xa1ko Gurk) na Avstrijskem Koro\xc5\xa1kem, po kateri je dobila ime sveta Ema Kr\xc5\xa1ka. Gurckfeld pomeni torej Kr\xc5\xa1ko polje, nana\xc5\xa1a pa se na Kr\xc5\xa1ko polje, po katerem te\xc4\x8de reka Krka.\n_START_SECTION_\nLega in opis\n_START_PARAGRAPH_\nKr\xc5\xa1ko se \xc5\xa1iri v izteku savske soteske pred Kr\xc5\xa1kim poljem na desnem in levem bregu reke Save med vzpetinami Rore, Johi in Tr\xc5\xa1ka gora (na desnem), Sremi\xc4\x8d, Kremen in Libna (na levem). Nekdanje prvotno mesto le\xc5\xbei na desnem bregu, prepoznamo ga po pove\xc4\x8dini sklenjeni zidavi ob glavni ulici, ki poteka od nekdanjega kopali\xc5\xa1\xc4\x8da na Savi do stadiona, s priklju\xc4\x8denim \xc5\xbdadovinkom in naseljem individualnih hi\xc5\xa1 na Gri\xc4\x8du pred Leskovcem. Sredi preteklega stoletja se je zdru\xc5\xbeil z Vidmom, ki le\xc5\xbei na levem bregu z vinogradi v zaledju. Staro mesto se je zaradi lege med hribom in reko razvijalo po\xc4\x8dasi. Kr\xc5\xa1ko danes poznamo predvsem po jedrski elektrarni, ki deluje od leta 1981, znano pa je tudi po pridelavi vina in sadjarstvu._NEWLINE_Mesto ima  za sabo pestro zgodovino, del je lahko vidimo \xc5\xbee, \xc4\x8de se sprehodimo po njegovih ulicah. V mestu najdemo kar nekaj zgodovinsko zanimivih zgradb. Nekatere \xc5\xa1e ka\xc5\xbeejo srednjeve\xc5\xa1ki izvor, ve\xc4\x8d je takih iz konca 19. in za\xc4\x8detka 20. stoletja. Najlep\xc5\xa1a med njimi je bila v \xc4\x8dasu svojega nastanka gotovo v literaturi poimenovana Scagnettijeva hi\xc5\xa1a, delo italjanskega stavbenika Valentina Scagnettija. Zgradil jo je leta 1908, dokon\xc4\x8dal je le osrednji del in ju\xc5\xbeno krilo.\n_START_SECTION_\nZgodovina\n_START_PARAGRAPH_\nObmo\xc4\x8dje je bilo od nekdaj primerno za naselitev, tukaj so na\xc5\xa1li zgodovinske ostanke iz  prazgodovine (Kartu\xc5\xa1eva in Jermanova jama), ilirske in keltske ostanke (Libna, Dunaj) ter iz \xc4\x8dasa rimske zasedbe ostanke mesta in pristani\xc5\xa1\xc4\x8da pri dana\xc5\xa1nji vasi Drnovo (Neviodunum)._NEWLINE_Kr\xc5\xa1ko je obstojalo \xc5\xbee zelo zgodaj, upo\xc5\xa1tevati pa je treba, da je listina iz dne 29. septembra 895, ki je dolgo \xc4\x8dasa veljala za prvo omembo kraja, bila v raziskavah spoznana za ponaredek.  Tr\xc5\xbene pravice mu je podelil cesar Friderik 1391, mestne pa cesar Friderik III. 1477, ker je z utrjenimi mesti krepil obrambo dr\xc5\xbeave pred Turki. Leta 1573 so me\xc5\xa1\xc4\x8dani pomagali upornim kmetom. Prav na Kr\xc5\xa1kem polju je baron Jo\xc5\xa1t Turn potolkel kme\xc4\x8dko vojsko s pomo\xc4\x8djo uskokov in ujel vodje upora. V spomin na te dogodke stoji v Kr\xc5\xa1kem pred Kulturnim domom spomenik Matije Gubca._NEWLINE_Med protestantsko reformacijo je bilo mesto zelo pomembno. Tukaj sta \xc5\xbeivela in delovala protestantska pridigarja Adam Bohori\xc4\x8d in Jurij Dalmatin, ki sta oba povezana z utemeljitvijo slovenske kulture. V \xc4\x8dasu protireformacije so v mestu zgradili kapucinski samostan in ga opremili z bogato knji\xc5\xbenico, s katero se samostan pona\xc5\xa1a \xc5\xa1e danes. Ker so v samostanu prirejali teolo\xc5\xa1ke te\xc4\x8daje, ga cesar Jo\xc5\xbeef II. ni razpustil kot ve\xc4\x8dino samostanov na Slovenskem. V \xc4\x8dasu reformacije so bili v Kr\xc5\xa1kem tudi \xc5\xa1tevilni \xc4\x8darovni\xc5\xa1ki procesi, ki so se kon\xc4\x8dali \xc5\xa1ele v za\xc4\x8detku 18. stoletju._NEWLINE_Pomen Kr\xc5\xa1kega je bil velik zaradi prometa, ki je potekal po Savi. V Kr\xc5\xa1kem je bilo pristani\xc5\xa1\xc4\x8de in carinski urad. Od tukaj so z vozovi blago razva\xc5\xbeali po Dolenjskem in na Kozjansko. Zaradi tega so bile razvite obrti (usnjarji, sedlarji, kolarji, kroja\xc4\x8di, gostilni\xc4\x8darji, mesarji ...), v mestu pa je bila tudi ladjedelnica za popravilo savskih ladij._NEWLINE_V drugi polovici 19. stoletja sta na razvoj mesta mo\xc4\x8dno vplivala zakonca Martin in Josipina Ho\xc4\x8devar, ki sta zgradila precej zgradb (okrajno in mestno glavarstvo, me\xc5\xa1\xc4\x8dansko \xc5\xa1olo v Kr\xc5\xa1kem in ljudsko \xc5\xa1olo na Vidmu, bolni\xc5\xa1nico, ve\xc4\x8d stanovanjskih stavb in cerkva). Kr\xc5\xa1ka me\xc5\xa1\xc4\x8danska \xc5\xa1ola je bila prva \xc5\xa1ola na Kranjskem (1877), kjer so pou\xc4\x8devali v sloven\xc5\xa1\xc4\x8dini. Bila je zgrajena zelo moderno in je v svojem sklopu \xc5\xbee imela telovadnico._NEWLINE_Dolgo \xc4\x8dasa je bila kr\xc5\xa1ka znamenitost star lesen most, ki ga je 1866 zgradil Maks Stepi\xc5\xa1nik in je bil v uporabi dobrih sto let. Pred tem so se \xc4\x8dez Savo preva\xc5\xbeali z brodom. V preteklem stoletju sta na razvoj mesta nedvomno najbolj vplivali izgradnja tovarne celuloze in papirja ter jedrske elektrarne. Je pa bilo v Kr\xc5\xa1kem razvito tudi tiskarstvo, v Zadru\xc5\xbeni tiskarni so leta 1923 natisnili prve slovenske grafike. Med drugo svetovno vojno je mesto utrpelo \xc5\xbertve \xc5\xbee kmalu na za\xc4\x8detku. Poklonilo se jim je s poimenovanjem glavne ulice v centru mesta. Leta 1941 je bilo skoraj v celoti izseljeno.'